Tùwàpùlemakapù tùpo,
Jesus utàppù tùnenupa ton pokonpe.
Tok uklàtùppù Kidron yaꞌmuppakùyi latoi pona.
Umà wechippù màlà molo.
Màlà yak iitàppù tùnenupa ton pokonpe.
Judas,
Jesus yeimipponàippù uya màlà patassek ittuppù,
masapùla màlà motau Jesus uya tùnenupa ton yepopàssek pàk.
Màlàyau Judas uyàpùppù umà yak soicha yamùk pokonpe molopai paatele yamùk yennài nan molopai Pharisee yamùk neunokossan pokonpe.
Tepu pàk apok yalàppù tok uya,
lanppu yamùk molopai kasupala yamùk.
Jesus uya màlà tamùꞌnawolon yàꞌlà pe là tùkuttok ittuppù.
Iitàppù tok piyak molopai tok pàk,
“Ànùk yeneiꞌche messatàu?”
teppù ya.
Tok uya imaimu yeikuppù,
“Jesus Nazareth pon,”
tukaik.
Jesus uya,
“Iulà mùkkàlà,”
teppù tok pàk.
Yeimipponàippù nàlà Judas wechippù satik pe tok piyau.
“Iulà mùkkàlà,”
tesak Jesus uya yau,
tok utàppù tùnpoi kon winà,
molopai tok wekkawaiꞌmappù non pona.
Màlàyau Jesus uya tok yekamappo tuꞌmappù,
“Ànùk mùwayatàu?”
tukaik.
Tok uya,
“Jesus Nazareth pon,”
teppù.
Jesus uya tok maimu yeikuppù,
“Iulà mùkkàlà ukai ku àpàkùꞌnokon,
uyiwa auyaꞌnokon yau,
tàwà pùsamo nùtài,”
teppù ya.
Sàlà wekkupùppù màlà iichelupappù lùppù wekkuttoppe “Tewin nà ulepatok kon auya tonpa laꞌchima uya pùn,”
tawon.
Màlàyau Simon Peter,
kasupala walai yesak uya imokkappù molopai eke kulu paatele yamùk yepulu yapyoto wànàppù ya,
molopai ipana kamik pen winon yattàppù ya.
Apyoto yesek wechippù Malchus pe.
Màlàyau Jesus uya Peter pàk,
“Akasupalayi yemaikakà iten yak!
Ukàipùnù uya naꞌ ulepatok kok yawon inchi uya pen sàlà?”
teppù.
Màlàyau soicha yamùk molopai tok yepulu,
molopai Jew yamùk yennài nan uya Jesus yaꞌchippù molopai tok uya yaulonpàtùppù.
Molopai tok uya yalàppù wapiya Annas piyak,
Caiaphas noppù kàipùnù pe iwechippù mùkkàlà wechippù màlà eke paatele yamùk yepulu pe màlà yattai.
Caiaphas mùkkàlà Jew yamùk yelupanàippù,
“Wakù pe iwechi màlà tewin nà kàyik welikù kappon yamùk ponalok pe yau,”
tukaik.